**Aljonvuoren tuulivoimalaitos** on Pirkanmaalla Ikaalisten Vahon Aljonvuorella sijaitseva tuulivoimalaitos, jonka kapasiteetti on 0,6 megawattia ja vuosituotanto on 0,3–0,4 gigawattituntia. Voimalan on rakentanut ja omistaa sekä operoi Ilkka Klinga.

Yleistä
-------

Tuulivoimalaitos sijaitsee suuren Kyrösjärven itäpuolella ja Vahojärvellä Vahon eteläpuolella, Sipsiöjärven ja Noljasjärven välisellä Aljonvuorella. Tampere–Seinäjoki-rautatie ohittaa voimalan 250 metrin päästä. Radan varressa sijaitsee myös sähköasema, jonka kautta kulkee sähkölinja Ylöjärveltä pohjoiseen. Lähin asutus on Sipsiöjärvellä alle 400 metrin etäisyydellä sijaitsevat vapaa-ajan asunnot, mutta kummallakin järvellä on sekä vapaa-ajan että kiinteää asutusta. Radan suuntaan kulkevalta kylätieltä haarautuu voimalaitokselle huoltotie. Voimala sijaitsee 140 metrin korkeudella mpy.

Tuulivoimalaitos on tanskalaisen Bonusin valmistama B44/600, jonka napakorkeus on 50–60 metriä, tuuliturbiinin halkaisija 44 metriä, ja jonka kapasiteetti on 600 kilowattia eli 0,60 megawattia. Tuulivoimayhdistyksen tuulivoimaluettelossa on Aljonvuoren voimala merkitty Siemensin valmistamaksi. Tieto on ristiriidassa muiden tietojen kanssa, mutta se voidaan selittää Bonuksin ja Siemensin yritysfuusiolla vuonna 2004. Voimalan tuottama sähkö käytetään ensisijaisesti Vahon Toimintakeskuksen tarpeisiin.

Historiaa
---------

Tuulivoimala on vanhaa mallistoa, jota ei ole valmistettu enää kahteen vuosikymmeneen. Voimala hankittiin käytettynä Saksasta  Riiho-yhtiön kautta, jolla on Alavudella käytössään Riihontien tuulivoimalaitos. Tuulivoimalaitos mainitaan VTT:n vuosittain laatimissa tuulivoiman vuosikatsauksissa vasta vuonna 2014, vaikka voimala on pystytetty lokakuussa 2012.

Voimalaitos on pystytetty Ikaalisten kaupungin myötävaikutuksella mutta lähiasukkaiden vastustuksesta huolimatta. Voimalasta on pystyttämisen jälkeenkin valitettu. Aljonvuoren tuulivoimalasta uutisoitiin sen pitävän lähialueen asukkaiden kuulemaa koneellista melua.

Katso myös
----------

* Luettelo Suomen tuulivoimaloista
* Teiharjun tuulivoimalaitos

Lähteet
-------

1. 1 2 3 4  Tuulivoimaretkeily Ratiperälle (PDF) (hanke-esite) *biobisnesta.fi*.  2018. Tampere:  Suomen metsäkeskus. Viitattu 23.1.2024.
2. 1 2 3 4 5  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 21.1.2024.
3. 1 2 3  Aljonvuoren tuulivoimalaitos (sijainti maastokartalla) *Karttapaikka*. Helsinki:  Maanmittauslaitos. Viitattu 21.1.2024.
4. 1 2  Bonus B44/600 *www.thewindpower.net*.  8.12.2022. Ranska:  The Wind Power. Viitattu 21.1.2024. (englanniksi)
5. 1 2  Aljonvuori *www.thewindpower.net*.  4.9.2023. Ranska:  The Wind Power. Viitattu 21.1.2024. (englanniksi)
6. 1 2 3 4 5  käyntikohde-esite (PDF) (Asiaa ja elämyksiä FARMARI) *proagria.fi*.  3.–6.7.2013. Seinäjoki:  Pro Agria. Viitattu 21.1.2024.
7. ↑  Taura-Jokinen, Erja: Pastorin tuulivoimala jauhaa sähköä *seurakuntalainen.fi*.  10.11.2012. Radio Dei & Perussanoma Oy. Viitattu 23.1.2024.
8. ↑  Wind energy statistics in Finland (PDF) *vuosiraportti 2014*.  2015. Helsinki:  Teknologian tutkimuskeskus VTT Oy. Viitattu 27.12.2023.
9. ↑  Sirén, Anna: Tuulivoimala raivostuttaa Ikaalisissa - "Jonakin kauniina päivänä se on tuosta pois" *yle.fi*.  15.11.2013. Helsinki:  YLE. Viitattu 21.1.2024.